ביום 31.8.15 הגישו הסתדרות העובדים הכללית החדשה - הסתדרות עובדי המדינה (להלן - ההסתדרות) וועד העובדים הארצי של הנהלת בתי המשפט לבית הדין האזורי בחיפה "בקשה לצו מניעה זמני במסגרת בקשת צד בסכסוך קיבוצי" (להלן - הבקשה), בה התבקש בית הדין ליתן צו המורה לנציבות שירות המדינה והנהלת בתי המשפט (להלן - המשיבות) להקפיא את הליכי איוש המשרה עד להכרעה בבקשה לביטול דחיית ההשגה על המכרז, וכמפורט בבקשה (להלן - ההליך).
"1.זוהי בקשתה של הסתדרות העובדים הכללית החדשה – הסתדרות עובדי המדינה (להלן: "ההסתדרות") למתן צו מניעה זמני המוגשת במסגרתו של סכסוך קיבוצי בנוגע לישיבה של ועדת בוחנים, אשר התכנסה ביום 19.10.14 במכרז פנימי 27461 לתפקיד מזכיר ראשי בית משפט מחוזי בחיפה (להלן: "המכרז").
2.ההסתדרות תוקפת מכרז זה בטענה שכב' השופט יוסף אלרון - נשיא בית המשפט המחוזי בחיפה, נכח כמשקיף בחדר ועדת הבוחנים ולטענתה התבטא והביע דעתו. לשיטתה של ההסתדרות יש בכך להוות פגמים שורשיים שנפלו בהחלטת ועדת הבחינה.
3.לאור מרקם היחסים של בית הדין האזורי לעבודה בחיפה עם בית המשפט המחוזי בחיפה ובעיקר עם נשיאו, כב' השופט יוסף אלרון וחיי השגרה המשותפים שלנו באותו היכל, לא נראה לי נכון, כי תיק זה ידון בבית הדין האזורי לעבודה בחיפה.
4.על כן, כל אחד מהצדדים יודיע עד מחר - 02.09.15 בשעה 10:00, לאיזה בית דין מבקשים הם להעביר את הדיון בתיק זה.
לאחר שיוגשו עמדות הצדדים, כאמור לעיל, יועבר התיק לנשיא בית הדין הארצי לעבודה בירושלים, כב' השופט יגאל פליטמן, בכדי שיקבע את מקום הדיון בסכסוך זה"
בהודעת בא כוח המבקשים, מיום 1.9.15, הובהר כי למבקשים אמון מלא כי בית הדין האזורי בחיפה ידון בהליך בלא כל השפעה באשר למערכת היחסים עם נשיא בית המשפט המחוזי. המבקשים הדגישו כי הבקשה אינה מייחסת פסול להתנהלות נשיא בית המשפט המחוזי וכי הפסול מיוחס למשיבים. עוד הובהר כי במידה ונשיא בית הדין הארצי ימצא לנכון להעביר הדיון לבית דין אזורי אחר, מבוקש כי הדיון יתקיים בבית הדין האזורי בנצרת, שהוא הקרוב מבחינת תחומי שיפוט.
ביום 2.9.15 הודיעו המשיבים כי מבוקש להעביר הדיון בתובענה לבית הדין האזורי בנצרת.
"1. בהמשך להחלטתי מיום 01.09.15, הודיע בא כוחה של הסתדרות העובדים הכללית החדשה - הסתדרות עובדי המדינה, כי ככל שכב' הנשיא פליטמן ימצא לנכון להעביר את התיק הדיון בתיק לבית דין אחר, מבקש הוא שהתיק ישמע בבית הדין האזורי לעבודה בנצרת.
2. באת כוח המדינה ביקשה כי הדיון בתיק יועבר לבית הדין האזורי לעבודה בנצרת.